Nemecká spoločnosť vyhlásila ponuku na odkúpenie zvyšných 26 % akcií v T-Online International už v októbri, pričom za jednu akciu ponúka 8,99 eur v hotovosti
Deutsche Telekom (DT) schválil základný rámec znovunadobudnutia internetovej divízie T-Online International, prostredníctvom odkupu akcií od minoritných akcionárov. Nemecká spoločnosť vyhlásila ponuku na odkúpenie zvyšných 26 % akcií v T-Online International už v októbri, pričom za jednu akciu ponúka 8,99 eur v hotovosti. Za uvedený podiel v internetovej divízii tak DT ponúkla takmer 3 mld. eur.
Nemecká telekomunikačná spoločnosť plánuje od tých minoritných akcionárov, ktorí nebudú súhlasiť s touto ponukou, získať zvyšné akcie výmenou akcií T-Online za svoje vlastné akcie na základe výmenného pomeru, ktorý stanovia audítori. DT pritom očakáva, že výmenný pomer bude menej atraktívny ako ponuka v hotovosti. Po odkupe akcií, ktorý začne 1. januára 2005, bude T-Online pracovať ako samostatná jednotka v rámci DT.
Zdroj: SITA